SAWAD บวกกระโดด 8 ช่อง! หลังขาย “พีพี” 2.6 พันลบ.ผนึก “คาเธ่ย์ฯ” ร่วมทุนสำเร็จ
SAWAD บวกกระโดด 8 ช่อง! หลังขาย “พีพี” 2.6 พันลบ.ผนึก “คาเธ่ย์ฯ” ร่วมทุนสำเร็จ
20 ก.พ. 2562

ผู้สื่อข่าวรายงานว่า บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ปิดตลาดวันนี้(20 ก.พ.) อยู่ที่ระดับ 50.25 บาท บวก 2.00 บาท หรือ 4.15% ด้วยมูลค่าซื้อขาย 581.98 ล้านบาท ราคาต่ำสุด 48.25 บาท ราคาสูงสุด 50.75 บาท โดยราคาหุ้นบวกกระโดด 8 ช่อง หลังบริษัทขายหุ้นเพิ่มทุน PP คิดเป็นมูลค่า 2,565 ล้านบาท ให้แก่ Cathay Life Insurance.,Ltd.(ผู้ลงทุน) เรียบร้อยตั้งแต่ 12 ก.พ.62

โดยเมื่อวันที่ 18 ก.พ.62 บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD เปิดเผยว่า ตามที่ประชุมวิสามัญผู้ถือหุ้นครั้งที่ 2/2561 ซึ่งได้ประชุมเมื่อวันที่ 16 พ.ย.61 ได้มีมติให้เพิ่มทุนจดทะเบียนและจัดสรรหุ้นเพิ่มทุนจำนวน 57,000,000 หุ้น มูลค่าที่ตราไว้หุ้นละ 1 บาท ในราคาเสนอขาย 45 บาทต่อหุ้น คิดเป็นมูลค่ารวมทั้งสิ้นจำนวน 2,565,000,000 บาท เพื่อเสนอขายให้แก่บุคคลในวงจำกัด และบริษัทฯได้เสนอขายหุ้นดังกล่าวให้แก่ Cathay Life Insurance.,Ltd.(ผู้ลงทุน) เรียบร้อยแล้วตั้งแต่ 12 ก.พ.62
ทั้งนี้การเสนอขายหุ้นสามัญเพิ่มทุนจำนวน 57,000,000  หุ้นในราคาหุ้นละ 45 บาทนั้น เป็นราคาขายที่ไม่ต่ำกว่าร้อยละ 90 ของราคาถัวเฉลี่ยถ่วงน้ำหนักของหุ้นของบริษัทที่มีการซื้อขายในตลาดหลักทรัพย์ในระหว่าง 15 วันทำการติดต่อกันก่อนวันแรกของการเสนอขายหุ้นสามัญ
ซึ่งสามารถคำนวณราคาตลาดถัวเฉลี่ยถ่วงน้ำหนักของบริษัทในระหว่างวันที่ 22 ม.ค.62 ถึง 11 ก.พ.62 เท่ากับ 49.91 บาท และร้อยละ 90 ของราคาตลาดถัวเฉลี่ยถ่วงน้ำหนัก 15 วันทำการ เท่ากับ 44.92 บาท 
อย่างไรก็ตามการเสนอขายหุ้นสามัญเพิ่มทุนจำนวน 57,000,000 หุ้น ในราคาหุ้นละ 45 บาท จึงไม่เข้าเงื่อนไขการกำหนดระยะเวลาห้ามขายหุ้น (Silent Period) ตามประกาศตลาดหลักทรัพย์แห่งประเทศไทย เรื่อง หลักเกณฑ์ เงื่อนไขและวิธีการพิจารณาคำขอให้รับหุ้นสามัญ หรือหุ้นบุริมสิทธิในส่วนเพิ่มทุนเป็นหลักทรัพย์จดทะเบียน พ.ศ.2558